Szia Liliána! /*Egy válaszlevél a jellemző kétségekre és kérdésekre 2021 áprilisának elején*./

Rád és a többi jógásra gyakran gondolok. A gödiek a honlapon lévő hanganyagaimra itt-ott szoktak jógázni. *(Én is jógázok itthon.)* A szokásos összejövetelekre szerintem ősszel lesz lehetőség, ha minden jól megy. Én és a családom a vírustól nem félünk, mert, ahogy kell, vigyázunk magunkra. El nem kapta közülünk senki, és a védőoltásokat a trend szerint megkaptuk. Természetesen ebben a dologban is, mint a böjtben, vagy a meditációban; a belső lelki munka az igazán fontos. Ajánld fel te is az Atyának a hitedből megvalósuló törekvéseid jó és kevésbé sikeresnek talált hozadékait, és akkor a felsőbb segítség veled lesz. *Pl. segítenek az égiek rátalálni az igaz tennivalóidra, és megbocsátást kapsz a tévedéseidre.* Továbbá le tudod tenni az abbéli terheket, hogy a dolgoknak a saját elgondolás szerint kell sikerülni, különben kudarcot szenvedsz el. Az isteni rálátás az életutunkra sokkal szélesebb és mélyebb annál, mint ahogy azt mi szemléljük. Így, amit sikertelennek találunk, az is sikeresen visz előre. S ha ezt az ügyet az Atya kezébe tetted le – különben egyébként is ott van -, akkor feszültségmentesen tudod élni az életedet ilyen pandémiás helyzetben is, és haladsz előre a szellemi úton. Ekkor a fizikai világbeli út is örömtelivé válik, - természetesen nem a régi, hanem az isteni segítséggel megváltozott szemléletmóddal.

Mindenkinek ily módon kell megváltozni. A régi éltünket a járvány után nem vehetjük vissza változatlanul; különben kezdődik minden elölről. A luxusnak meg kell szűnni az életünkből. A közkedvelt bulizást és a szórakozásból való világjáró utakat – *már nem csak hajóutak, de repülőutak is visznek a semmibe* -, a virtusból űzött sportokat *(pl. forma 1),* a sziklamászásokat és a hegyek csúcshódításait, az élvhajhász életet el kell felejtenünk. *(A jelenlegi formájában az olimpia sem vihető tovább több okból is.)* A szívünk szeretetéből kiinduló lelki életet kell élnünk. Ez a lelkiség praktikus, hasznos, mértékletes és szolgáló jellegű tevékenységre fog bennünket ösztönözni, - *ami az igényességet és a szépséget nem fogja nélkülözni*. (*Az elődeink egész élete és életfontosságú-, hasznos eszközei mind ilyenek voltak.)* Érzékelem, hogy ezt te is érted, és ebbe az irányba keresed a tovább utat. Ha így valósítod meg az egyéniségedet, akkor maradhatsz szabadon élő, szabadon tevékenykedő kreatív ember.

Ami kell, hogy a fentieken kívül jellemezzen bennünket; az **a szeretet, a kizárólag szeretetből fakadó cselekedet, a szerénység, az egyszerűség, a mértékletesség, a tisztaság, az őszinteség.** El kell hagynunk az életünkből a hivalkodást, a kényelemre törekvést, az öntörvényűséget, mások lenézését és bírálatát. Sok mindent nem tehetünk meg, amit meg tudnánk tenni; - *mert lenne rá pénzünk, időnk, hatalmunk és arroganciánk*. **Na, ha mindezt átgondolod, akkor nem nehéz kitalálni, hogy Isten még egy jó darabig fog bennünket tréningezni a vírussal.** De az oltást is fel kell venni, mert nem kísérthetjük Istent. Ha te nem teszel meg emberileg mindent magad, társaid és az országod érdekében, akkor hogy várod el, hogy Isten védelmezzen minket? Mindezt szépen és bőven kifejtette annak idején Jézus, ma is megtalálható az evangéliumokban. Mindezekkel szemben nekünk, embereknek, katasztrófa kell, hogy valamit igazán megértsünk, megtanuljunk! A jógásaim és te sem ilyen vagy – *hála a szellemi törekvéseinknek*. **Elemér**